作者:王邁
標題:摸魚兒
內容:昔元城、一生清峭，南都高臥堅壁。留耕便是元城樣，何肯枉吾尋尺。曾直筆。說社稷安危，屢叩龍墀額。明時逐客。卻惠顧丹山，來持翠節，對此一灣碧。澄清暇，無奈登臨有癖。梅山時訪仙蹟。神仙偏喜公心事，一見莞然前席。閒不得。有先見蓍龜，消得君王憶。天閽不隔。要濟險孤舟，支傾一柱，公外向誰覓。